- Jeg ved ikke så meget om det ud over, at det er ulovligt her i Danmark. Sådan lyder det fra Oliver Baumann, der er tømrerelev på andet skoleophold på Tech College i Aalborg. Han har ikke haft asbest på skemaet endnu, men det kommer der, når han skal på 4. skoleophold. - Det er i hvert fald noget, jeg tager seriøst i min undervisning, siger Allan Kristensen, underviser i arbejdsmiljø uddannelsen. Men det er ikke givet. Det er nemlig uddannelsesinstitutionerne selv, der bestemmer, hvor meget og hvordan, der skal undervises i asbest, for der findes ingen krav fra myndighederne om uddannelse i håndtering af det kræftfremkaldende stof asbest, selvom politikerne lavede en politisk aftale omkring stoffet tidligere på året . Op til underviserne selv - Jeg tror, det er op til underviseren selv at tage det emne op, som han måske brænder for, og jeg brænder for asbest. De unge de bliver lidt overraskede over, at de faktisk møder asbest så mange steder, siger Allan Kristensen. Og undervisere som Allan er der tilsyneladende brug for. I hvert fald ser tømrereleverne, der endnu ikke er nået til asbest-forløbet frem til at lære mere om stoffet: - Det er ikke noget, jeg har prøvet at arbejde med før, siger tømrerelev Oliver Baumann, mens hans medelev stemmer i: - Selve asbestdelen ved jeg ikke nok om, men det jeg ved, det er, at det er farligt, og vi skal selvfølgelig passe på med at arbejde med sådan noget, fordi det er giftigt, siger Tobias Klovborg. Skal kende til regler og risici På UCN i Aalborg brænder en anden person også for at udbrede sin viden om det farlige stof til kommende bygningskonstruktører: - Jeg tror ikke, der er ret mange der ved, hvor mange materialer der rent faktisk er asbest i herhjemme i Danmark. Og der er rigtig mange af de materialer, som vi ikke tænker over i det daglige, siger Hanne Sadolin Jensen, markedschef på DGE Miljø- og Ingeniørfirma i Nibe. Hun holder hvert semester et kursus for et nyt hold studerende på uddannelsen. - De er typisk lidt i chok, når de går derfra, fordi de tænker "wow", siger Hanne Sadolin Jensen og fortsætter: - Det er rigtig vigtigt, for de er jo et eller andet sted det første led. Det er dem, der møder det allerførst, og skal sige til bygherrerne, at der faktisk er et ufravigeligt krav her om, at der skal være styr på, hvordan de håndterer det. Selv om asbest ikke er en obligatorisk del af pensum, mener Hanne Sadolin Jensen, at der er en klar fremgang at spore i forhold til udbredelsen af viden om stoffet. - Det kan blive bedre, men vi er på vej i den rigtige retning, helt klart, slutter hun.

Opsummering:
Der findes masser af regler og retningslinjer for håndtering af asbest. Men der findes ingen krav fra myndighederne om uddannelse i håndteringen af det farlige stof.